google/wiki40b huggingface dataset:
Rauma kulturhus

Rauma kulturhus er et kulturhus på Åndalsnes i Rauma kommune. Huset åpnet 14. september 2007.
Byggeperioden pågikk mellom 1. august 2006 og 1. august 2007, og bygget kostet ca. 60 millioner kroner.
Rauma kulturhus drives som et kommunalt foretak, men eierselskapet er et AS med 50 % aksjene eid av Rauma kommune og 50 % eid av Wenaasgruppen AS. Kulturhuset ligger i tilknytning til Grand Hotel Bellevue. Huset er tegnet av arkitekt Kjell Kosberg.
Storsalen «Trollstolen» har 330 sitteplasser i amfi, og inntil 800 med flatt golv. Kinosalen «Blåstolen» har 86 sitteplasser.
I kulturhuset ligger også Rauma folkebibliotek, Åndalsnes kino, Rauma kulturskole og Rauma frivilligsentral.

Historikk

1998
Kulturhuskomité oppnevnt av Rauma Kommune
2000
Egen oppnevnt kulturhuskomité med representanter fra det frivillige kulturliv. Ny kulturhuskomité oppnevnt av Rauma Kommune.
2001
Innstillingen «Kulturhus i Rauma – nøkkelen til et attraktivt lokalsamfunn», ble ferdigstilt i mai 2001. Denne ble behandlet i formannskapet og kommunestyret i Rauma kommune, og det ble i kommunedelplanen regulert inn tomt for plassering av kulturhus. Av økonomiske hensyn måtte kulturhussaka legges på is.
2004
Kulturhussaka kom igjen på dagsordenen. Den direkte årsak til det, var at Lars Wenaas i Wenaasgruppen tok kontakt med Rauma kommune, med tilbud om å bli med på å delfinansiere kulturhus i tilknytning til Grand Hotel. Det resulterte i at kulturhuset den 13.desember kom inn på kommunens økonomiplan fra og med 2005
Norges Triatlonforbund

Norges Triathlonforbund er et norsk forbund for triatlonklubber, stiftet i 1985. Forbundet er medlem av International Triathlon Union og fikk status som særforbund i Norges idrettsforbund og olympiske og paralympiske komité i 1994.
Vushmgir

Vushmgir (?-967, persisk: وشمگير) var hersker av ziyaridene (935-967). Han var sønn av Ziyar. Vushmgir betyr «vaktel-fanger» i de lokale kaspiske iranske dialektene.
Vushmgirs bror, Mardavij, ble i 935 myrdet av sine tyrkiske styrker. Mange av tyrkerne hoppet da av, noen gikk in i tjenesten til byidiske Hasan, mens andre reiste til kalifen i Bagdad. Hasan dro fordel av denne situasjonen ved å ta Isfahan fra ziyaridene. Men de dailamittiske og gilittiske styrkene lovet støttet til Vushmgir som var i Ray. Samme år beseiret han en samandehær, i tillegg til den dailamittiske Makan som sammen hadde invadert Tabaristan. Vushmgir tok så Gurgan fra samanidenes kontroll.
Vushmgir bestemte seg snart for å anerkjenne samanidenes overherredømme, og i 936 gav han også Gurgan til Makan. Han vendte seg mot Hasan og tok tilbake Isfahan i 938. I 939 eller 940 angrep den samanidiske guvernøren Abu Ali Gurgan. Vushmgir sendte Makan hjelp, men byen falt etter en lang beleiring. Abu Ali møtte så Vushmgir på slagmarkeb ved Ray og beseiret ham og drepte Makan i prosessen. Vushmgir flyktet til Tabaristan, men stod der ovenfor et opprør fra hans guvernør av Sari, al-Hasan ibn al-Fairuzan, som var en fetter av Makan og gav ziyaridene skylden for hans død. Vushmgir beseiret ham, men al-Hasan overbeviste Abu Ali om å invadere Tabaristan. Vushmgir ble tvunget til å anerkjenne samanidenes autoritet igjen. Hasan la byrde til ziyaridenes problemer med å ta Isfahan tilbake i 940.
Da Abu Ali dro til samanidenes Khorasan, tok Vushmgir tilbake kontrollen over Ray. Han mistet den så for godt i 943 til al-Hasan som tidligere hadde okkupert Gurgan. Vushmgir flyktet til bavandidene i fjellene i det østlige Tabaristan, så til hoffet til samanidenes Nuh I. Al-Hasan allierte seg i mellomtiden med Hasan, men da Abu Ali tok Ray fra buyidene i 945, anerkjente han samanidenes autoritet. Vushmgir erobret likevel Gurgan med samanidenes støtte i 945, men klarte ikke å holde fast på sitt styre der. Det var først i 947 at han klarte å ta Gurgan og Tabaristan fra al-Hasan med hjelp fra en stor samanidisk hær.
Hasan som siden buyidenes innmarsj i Bagdad i 945 hadde brukt tittelen Rukn al-Daula, invaderte i 948 Tabaristan og Gurgan og tok dem fra Vushmgir. Mens al-Hasan støttet buyidenes, støttet Vushmgir seg på sine samanidenes allierte. Tabaristan og Gurgan gikk fra hersker til hersker frem til 955 da Hasan lovet å la Vushmgir være i fred i Tabaristan i henhold til en avtale med samanidene. Fred mellom de to sidene varte derimot ikke lenge. Vushmgir okkuperte for en kort stund Ray som var Rukn al-Daulas hovedstad, i 958. Buyidene slo tilbake, tok midlertidig Gurgan i 960, tok så både Tabaristan og Gurgan for en kort tid i 962. Han kan også ha tatt Tabaristan og Gurgan i 966, men klarte ikke å holde på dem lenge.
Vushmgir ble drept av et villsvin under en jakt i 967, kort tid etter at en samanidisk hær hadde kommet til et felles felttog mot buyidene. Han ble etterfulgt av sin eldste sønn Bisutun, selv om den samanidiske hæren forsøkte å sette en annen sønn, Qabus, ved makten. En tredje sønn døde før ham i 964 i kampene over Hausan.
Olav Rytter

Familiebakgrunn og yrkeskarrière

Han var sønn av lyrikeren Henrik Rytter og svigersønn til Emil Stang d.y. 
Olav Rytter var utdannet filolog fra Universitetet i Oslo. I 1936 ble han ansatt som redaktør i den nystartede nynorsk avisen Norsk Tidend.

Andre verdenskrig

Ved krigsutbruddet 9. april 1940 arbeidet Rytter  i nyhetsavdelingen i NRK. Han fulgte regjeringen til Hamar, Elverum og Nybergsund. Han kom seg over til London via Stockholm og var på plass i BBC med norske sendinger fra 18. april 1940. Rytter var ved BBC under hele krigen. Han deltok i frigjøringen av Finnmark i 1944 i operasjon Crofter, som sivilmilitær kaptein og tolk. Etter kapitulasjonen var han i daværende kronprins Olavs følge tilbake til Norge og var på plass i NRK med sin første reportasje av hjemturen den 14. mai 1945.
Rytter skrev boken Frå Nybergsund til Honnørbrygga i 1946. Boken inneholder enkelte reportasjer og intervjuer han gjorde som krigskorrespondent og progamsekretær ved BBC under krigen.

Etter krigen

I perioden 1948 til 1953 var han sjef for FN sitt informasjonskontor i Praha . Han har oversatt flere bøker fra slaviske språk. og fikk i 1975 Norsk kulturråds oversetterpris.
Leodegar Tenga

Karriere som klubbspiller

Tenga har spilt for de to tanzanianske toppklubbene Young Africans SC og Pan African FC.

Landslagskarriere

Tenga spilte for Tanzanias herrelandslag fra 1975 til 1981, hvor han også var lagkaptein fra 1977.

Karriere som trener

Tenga var trener for Pan African FC han avsluttet karrieren som spiller i 1981, og fram til 1984.

Øvrig karriere

Tenga var president for Tanzanias fotballforbund fra 2005 til 2013. Siden 2007 har han også vært leder av idrettsrådet for fotball i Øst- og Sentral-Afrika (CECAFA). Tenga var generalsekretær i Tanzanias fotballforbund fra 1988 til 1990, og medlem av Tanzanias idrettsråd fra 1990 til 2002, hvor han også satt som leder fra 2000 til 2002. I mars 2001 kunne britiske medier melde at Tenga hadde gått av som medlem av Tanzanias idrettsråd som en protest mot sanksjoner som FIFA påførte Tanzanias fotballforbund, etter at daværende leder i Tanzanias fotballforbund, Muhidin Ndolanga, samt daværende generalsekretær i samme forbund, Ismail Aden Rage, var avskjediget og arrestert i forbindelse med en underslagssak.
Georg Carstensen

Tivoli

I årene 1835–1837 reiste han i Spania, Marokko og Alger. Via Paris var han 1837–1838 i USA, og kom etter et opphold i England og Frankrike tilbake til København i 1839. Der begynte han utgivelsen først av det litterær-artistiske tidsskrift Portefeuillen (1839–1841) og senere av Figaro (1841–1842). Bladenes abonnenter ble innbudt til store festaftener, hvor det var vakker belysning, utskjenking, musikk og til slutt fyrverkeri, noe som skapte oppmerksomhet om tidsskriftene hans. H.C. Lumbye var kapellmester ved mange av festene, som enten foregikk i Kongens Have, Classens Have eller på Christiansborg Ridebane. Inspirert av festenes suksess, ba han kong Christian VIII om tillatelse til å oppføre en forlystelseshave, inspirert av Londons såkalte Vauxhalls, på det gamle vollområdet. «Når folket morer sig, politiserer det ikke», argumenterte han, og det gjorde inntrykk på kongen. Carstensen fikk fra 1843 enerett i 5 år til i København eller en av byens forsteder å anlegge et såkalt Tivoli med navnet Kjøbenhavns Tivoli og Vauxhall, og 15. august 1843 åpnet Tivoli sine porter for første gang. Carstensen hadde selv designet det meste av boder, paviljonger og restauranter, og kunne glede seg over en strålende mottakelse fra første dag. I dag er ingen av hans originale trebygninger bevart.
I 1847 forsøkte han å gjenta suksessen, og åpnet et vintertivoli, som han kalte Kasino, men det falt ikke heldig ut. Kasino gikk konkurs, men ble av andre omdannet til en folkelig teaterbygning, som i mange år var hjemsted for konserter, vaudeviller, revyer og annen underholdning. I 1848 deltok Carstensen i treårskrigen i Slesvig, og da han kom tilbake, ville Tivolis styre ikke la han gjeninntre i havens ledelse, sannsynligvis fordi de fant ham for drømmende og ute av stand til å innordne seg en solid daglig drift. Hans styrke var utviklingen av idéer, mens lønnsom drift av et aksjeselskap ikke var så viktig.
Fjærvingebiller

Utseende

Knøttsmå (0,3 – 1,3 mm, noen få arter opptil 2 mm), spinkelt bygde biller. Hodet er lite og rundt, ofte mer eller mindre dekket av brystskjoldet (pronotum). Fasettøynene er ganske små, hos noen arter er de mer eller mindre redusert og kan mangle helt. Antennene er vanligvis 11-leddete, ganske lange og spinkle med en svakt definert kølle, noen arter har mer tydelig kølleformede antenner. Hos de fleste artene har oversiden tydelig mikroskulptur og fine hår, og er derfor ganske matt, men det finnes også blanke arter, blant annet i slekten Ptenidium. Brystskjoldet er vanligvis forholdsvis stort og bredt. Den artsrikeste slekten, Acrotrichis, kan blant annet kjennes på at brystskjoldets bakhjørner er trukket tilbake som spisse tagger. Dekkvingene er ofte forholdsvis korte, og hos mange grupper dekker de ikke bakkroppsspissen. Punktrekker finnes ikke. Bakkroppen er foholdsvis flat. En viktig bestemmingskarakter er formen på hunnens sædbeholder (spermathek), der sæd blir lagret etter parringen. Denne er et innviklet organ med buktende ganger og kamre av ulik form, men det kan ofte være vanskleig å dissekere den ut fra bakkroppen for bestemming. Beina er korte og spinkle, føttene (tarsene) to- eller treleddete. Larvene er hvite eller gulaktige, mer eller mindre sylindriske.

Levevis

Fjærvingebiller finnes ofte i tilknytning til ulike slags råtnende materiale, som løvstrø, kompost og møkk. Andre arter lever knyttet til spesielle sopp-arter. Baranowskiella ehnstromi, vår minste art, er for eksempel knyttet til seljekjuke, der billene kryper rundt i porene på undersiden av kjuken. Trolig spiser de fleste artene sopp eller soppsporer. Fjærvingebillene er ofte svært tallrike i løvstrø, men fordi de er så små kreves det spesielle innsamlingsmetoder for å få tak i dem.

Kilder

Hall, W.E. 1995. Ptiliidae, Featherwing beetles i Tree of life.
Trailways Transportation System

Trailways Transportation System er et nettverk, med hovedkontor i USA, av om lag 70 uavhengige busselskap som har en felles lisensavtale om bruk av samme merkevare. Selskapets hovedkontor ligger i Fairfax, Virginia.

Historie

Forgjengeren til Trailways Transportation System ble grunnlagt den 5. februar 1936 av Burlington Transportation System, Santa Fe Railway System, Missouri Pacific Stages Safeway Lines, Inc., og Frank Martz Coach Company.
Sammenslutningen stammer fra kyst-til-kyst trafikken som ble drevet av National Trailways Bus-System (NTBS). Siden Greyhound Lines hadde vokst så raskt på 1920-og 1930-tallet oppmuntret Interstate Commerce Commission mindre uavhengige operatører til å danne NTBS for å gi Greyhound konkurranse.
Gaularmarknaden

Gaularmarknaden er et årlig arrangement på Sande i Sunnfjord i Gaular kommune. Gaularmarknaden blir holdt hvert år i begynnelsen av september, og ble arrangert første gang i 1981. Arrangør er Gaular Idrettslag, som har dette som en viktig inntektskilde for driften.
Arrangementet består av salgsmesse, tivoli, konserter med aktuelle artister og andre aktiviteter.
Prima Donna (sang)

«Prima Donna» er en sang skrevet og fremført av Lene Alexandra. Melodien ble fremført som den andre i den første delfinalen, sendt fra Ørlandet, i Melodi Grand Prix 2010. Melodien kvalifiserte seg ikke for videre deltakelse. «Prima Donna» ble utgitt som single av Sony Music i januar 2010.
Brantevik

Brantevik er et tettsted i Simrishamn kommune i Skåne län i Sverige. I 2010 hadde tettstedet 409 innbyggere.
Prinsessen på erten

Prinsessen på erten er et eventyr av den danske forfatteren H.C. Andersen skrevet i 1835.  Eventyret handler om en prins som så gjerne vil ha en prinsesse, men han vil forsikre seg om at der er en ordentlig prinsesse. Etter å ha lett lenge finner ikke prinsen en ordentlig prinsesse. Men en uværsdag dukker det opp en prinsesse på slottet. Den gamle dronningen bestemmer seg for å sette denne prinsessen på en prøve og på soveværelset legger hun en ert på bunnen av sengen. Så tar hun tyve madrasser og legger dem over erten og så enda tyve edderduns dyner ovenpå madrassene. Den neste morgenen spør de henne hvordan hun har sovet. Da prinsessen sier at hun har sovet skrekkelig dårlig og at hun nesten ikke lukket et øye i løpet av hele natten skjønner de at hun er en ordentlig prinsesse og prinsen tar henne til kone.
Idrettsarenaer i Drammen

Friidrettsbaner

Marienlyst friidrettsstadion (en del av Marienlyst idrettspark)

Svømming

Drammensbadet er Norges største badeanlegg. Ligger på Marienlyst

Hestesport

Drammen Travbane ligger på Åssiden.

Stadion

Marienlyst stadion er arena for Strømsgodsets fotballag om sommeren og for byens bandylag om vinteren.
Stevie Wonder

Liv og karriere

Da Wonder lå i kuvøse på grunn av tidlig fødsel fikk han trolig for mye oksygen og mistet synet. Allerede da Wonder var i sjuårsalderen begynte han å spille piano, trommer og munnspill. I  1961 signerte han en tiårsplatekontrakt med Tamla Motown. Det var da at moren hans skiftet hans etternavn til Morris. Da han var tolv kom den første plateutgivelsen.
Med sitt jazzede Toots Thielemans-aktige harmonikaspill (kromatisk) har Wonder også spilt på en del av Herbie Hancocks jazz-utgivelser. Han bidro til å plassere synthesizeren i popmusikkens sentrum. Wonder har vært gjest på innspillinger med Busta Rhymes, Sting, Barbra Streisand, Paul McCartney, Frank Sinatra, The Beach Boys, Eurythmics, Snoop Dogg, Babyface samt flere andre.
Per 2018 hadde Stevie Wonder mottatt 25 amerikanske Grammy-priser. I 1989 ble han innvotert i Rock and Roll Hall of Fame. Han har fikk en stjerne på Hollywood Walk of Fame i 1994 og i 1999 ble han tildelt MusiCares Person of the Year. Wonder har i alt ti førsteplasser på de amerikanske hitlistene og har hatt mer enn 30 hits på topp ti-listen. Wonder hadde per 2018 9 barn. 
I august 1980 spilte Stevie Wonder i Drammenshallen. 20. september 2008 spilte han i Vikingskipet på Hamar. Søndag 18. juli 2010 var Stevie Wonder i Bergen hvor han holdt sin tredje konsert i Norge i 2010. Sommeren 2014 besøkte han Kongsberg Jazzfestival, på deres 50-årsjubileum.

Inspirasjonskilde

Wonder har vært en stor inspirator for atskillige musikere og mange av hans sanger er blitt innspilt av andre sangere som blant annet «Pastime Paradise» som i Coolios versjon het «Gangsta's Paradise», «As» av George Michael og «I Wish» som Will Smith brukte til filmen Wild Wild West. Blant de artistene som oppgir Wonder som én av de viktigste inspirasjonskildene kan Michael Jackson, Alicia Keys, Maria Carey, George Michael, Sting, Justin Timberlake, Kanye West samt Red Hot Chili Peppers nevnes.
Fjellviddens offer

«Fjellviddens offer» er en skillingsvise med ukjent opprinnelse. På de fleste skillingstrykk står det bare «Gammel skillingsvise». Den synges til melodien «Alperosen».
Gigi Gorgeous

Personligliv

Lazzarato ble født biologisk gutt, men lever i dag som en transkjønnet kvinne. Familien hennes har både italiensk, libanesisk og fransk bakgrunn og hun var oppvokst i en romersk katolsk familie. Lazzarato har to brødre, Adam og Cory Lazzarato. 3. februar i 2012 døde moren hennes av leukemi.
Thomas Lemar

Landslaget

15. november 2016 fikk han sin første landskamp for Frankrike mot Elfenbenskysten.
Han ble tatt ut i Frankrikes tropp til VM i fotball 2018 i Russland. Frankrike vant VM-finalen mot Kroatia 4-2. I 2019 ble han, sammen med andre medlemmer av vinnerlaget fra verdensmesterskapet, utnevnt til ridder av Æreslegionen.
Laurens Hansson

Bakgrunn

Nicolay Nicolaysen mente at Laurens Hansson kunne være den «Laurentius Johannis Nidrosiensis dioces» som studerte i Rostock fra 1520, men det er usikkert. 
Fra 1528 til 1537 var han skriver i kanselliet for kansleren i Krogen (Kronborg) i Danmark. Han omtales da som Lauritz Normann. 30. april 1537 fikk Lauritz Hansson Nordmann gården Støle i Etne i forlening uten avgift på livstid. I juli 1548 deltok han i kongehyllingen i Oslo. Han kan ha bosatt seg trolig på gården Skaug i Sund ved Bergen, før han ble lagmann i Stavanger.

Sagaoversetteren

Før 1551 hadde han laget ferdig en sagaoversettelse som han sendte til kongen i København. 
En lovbok er underskrevet i 1551 med Laurens Hansson. Lovboka omhandler kristenretten, samt mål og vekter. Neste side begynner med Anno 1552 og med en helt annen håndskrift. Denne delen er undertegnet med ”Lau: Jo: Ostmandh”. Flere har ment at Ostmann var Laurens Hanssons etternavn eller tilnavn, mens andre mener at det måtte være to personer.

Lagmannen

Laurens Hansson var lagmann i Stavanger fra 5. juni 1554 til 1557. 
I 1559 fikk Erik Ormson av Orm-familien gården Støle som Laurens Hansson hadde før. Laurens var nok da død engang i perioden 1557-59. Kanskje døde han i 1557, og enka i 1559. En annen mulig tolkning er at han ble syk i 1557, og døde i 1559.
Jan Filip

Spiller

Filip startet sin karriere som 12-åring i den lokale klubben Dukla Praha, før han i 1997 signerte for den tyske klubben . Etter kun én sesong i Tyskland flyttet han tilbake til Praha, før han signerte for den italienske klubben Pallamano Conversano i 1999.
I år 2000 forsøkte Filip på nytt lykken i Tyskland og signerte for Nordhorn, hvor han ble i åtte år. Som én av Bundesligaens mest målfarlige spillere, scoret han i løpet av sin tid i Tyskland 1 792 mål i ligaen, som også inkluderer én sesong i Rhein-Neckar Löwen.
Filip flyttet etter Tysklandsoppholdet til Sveits, hvor han signerte for Kadetten Schaffhausen i 2009 og avsluttet karrieren som spillende trener i St. Otmar St. Gallen fra 2011 til 2015.
Han fikk 200 kamper for det det tsjekkiske herrelandslaget og scoret 991 mål.

Trener

I 2011 ble Filip ansatt som spillende trener i den sveitsiske klubben St. Otmar St. Gallen, hvor han ble til 2015.
Sommeren 2014 ble han sammen med Daniel Kubeš annonsert som ny trener for det det tsjekkiske herrelandslaget.
Republique

Teatret Republique er et dansk teater som ble stiftet i 2009 og som holder til i bygningene Kanonhallen og Dansesalen på Østerfælled Torv, Østerbro i København. Teatret er en selveiende institusjon under paraplyorganisasjonen Københavns Teater og ledes av direktørene Martin Tulinius (til 2016), Rasmus Adiran og Hans Christian Gimbel. Republiques profil er nyskapende teater med blikk på klassikere samt internasjonal scenekunst og grensebrytende installasjonsforestillinger.
Trapper John, M.D.

Trapper John, M.D. var en TV-serie og en spin-off fra filmen og TV-serien M*A*S*H, som ble sendt på den amerikanske TV-kanalen CBS fra 23. september, 1979 til 4. september, 1986. «Trapper John» McIntyre var i serien lege 28 år etter at han hadde forlatt MASH-enheten 4077. I serien jobbet «Trapper» som sjefskirurg på San Francisco Memorial Hospital. I denne reinkarnasjonen ble «Trapper» spilt av Pernell Roberts.
En av de andre karakterene i serien var doktor George Alonzo «Gonzo» Gates, som ble spilt av Gregory Harrison. «Gonzo» var en mann som nettopp hadde returnert til USA etter å ha tjenestegjort i en MASH-enhet under Vietnamkrigen, og var mye slik «Trapper» hadde vært tidligere.
I serien hadde «Trapper» blitt noe vennligere med årene og var en mer integrert del av samfunnet i motsetning til tidligere. Til slutt begynner også hans sønn, «J.T.» å jobbe på sykehuset. TV-serien var tildels en komedie, men håndterte også alvorligere emner som for eksempel aids.
Juridisk sett er TV-serien ansett som en spin-off fra filmen MASH og ikke fra TV-serien M*A*S*H. Årsaken til dette var en domsavsigelse etter at produsentene av TV-serien M*A*S*H mente den var en spin-off fra deres TV-serie og forlangte royalties. Dommeren mente imidlertid at serien var spin-off fra filmen og TV-produsentene fikk ikke en krone.
Hans Adolf av Slesvig-Holsten-Sønderborg-Nordborg

Biografi

Hans Adolf ble født som syvende barn og femte sønn av hertug Hans den yngre i hans første ekteskap med Elisabeth av Braunschweig-Grubenhagen. 
Han ble oppdratt hos sin morbror hertug Philipp II av Braunschweig-Grubenhagen (1533–1596) på Katlenburg og Hertzberg. Etter at denne døde i 1596 dro han sammen med sin søster Marie – som også hadde oppholdt seg hos onkelen – tilbake til Sønderborg våren samme år. Samme år reiste han med foreldrene til København for å delta i kroningen av Christian IV av Danmark og Norge.
I 1597 la han sammen med juristen Bernhard Tegge ut på en studiereise gjennom Tyskland, Italia, Sicilia og Malta. I 1599 reiste han ut igjen, denne gang sammen med den adelige Henrik Lange til Holland, England og Frankrike. I 1600 vendte han tilbake til Nederlandene hvor han kjempet under Morits av Oranien. Samme år reiste han over Norge og Sverige til Livland, hvor han deltok i den Den polsk-svenske krigen. I 1601 ble han forfremmet til oberst, og da kong Carl IX  trakk seg tilbake til Sverige, ble Hans Adolf også i en kort periode guvernør over hele Svensk Livland.

Forlovelse

I 1603 reiste han over Pommern til Wien og Esztergom for i østerriksk tjeneste å kjempe mot tyrkerne, men vendte tilbake til Pommern for å gifte seg med Hedvig Maria (1579–1606) – en datter av hertug Ernst Ludwig av Pommern-Wolgast (1545–1592). Den 15. mars 1604 ga hun sitt ja, men Hans Adolfs far ga først sitt tilsagn i 1605 med henblikk på giftemål året etter. Den 16. april 1606 døde Hedvig Maria før bryllupet var stått. 
I 1609 trådte han igjen i svensk krigstjeneste i ca. et år. I de følgende år flakket han rundt mellom forskjellige slektningers hoff, inntil han ved farens død i 1622 tiltrådte sin arv: Nordborg med Als Nørre Herred og Ballegård i Sundeved. Han ble dermed den første hertug av denne linje.
Hans Adolf døde den 21. februar 1624 i Nordborg, og ble bisatt den 5. mai 1624 i gravkapellet på Sønderborg slott. Han ble etterfulgt av broren Frederik.
Eutheia

Utseende

Små (1-1,5 millimeter), mørke eller brunlige, blanke, fint hårete biller. De kjennes lett fra de fleste andre perlebiller på at pronotum ved roten er nesten like bredt som dekkvingene, slik at ytterkantene på pronotum og dekkvingene danner en nærmest kontinuerlig kurve. Utseendemessig kan de minne om arter i familiene Cryptophagidae eller Latridiidae, men de har ikke klubbeformede antenner. Antennene er omtrent så lange som hode og pronotum til sammen, de blir gradvis tykkere mot spissen men har ingen markert kølle. Hodet er forholdsvis bredt med temmelig store, utstående fasettøyne, i motsetning til de fleste andre perlebiller der disse er ganske små. Pronotum er omtrent så langt som bredt, klokkeformet sett ovenfra, med markerte, rettvinklede bakhjørner og to par groper ved bakkanten. Dekkvingene er ovale, som vanlig hos denne familien. Det bakerste bakkroppsleddet stikker vanligvis ut bak dekkvingene.

Levevis

Perlebillene er rovdyr som stort sett lever av midd, spesielt pansermidd (Oribatida). Disse har et meget hardt skall og perlebillene har organer på frambeina for å holde byttet fast, og munndeler som passer til å borre eller sage seg gjennom middenes skall.